ការសម្ភាសន៍របស់អ៊ុំស្រីអ៊ុច គង់

ក៖ អ្នកសម្ភាសន៍ឈ្មោះ ហេង សុវណ្ណនរិន្ទ ខ៖ អ្នកត្រូវគេសម្ភាសន៍ឈ្មោះអ៊ុច គង់

***ពត៌មានសង្ខេបរបស់អ៊ុំស្រីអ៊ុច គង់***

*សព្វថ្ងៃនេះអ៊ុំស្រីអ៊ុច គង់មានអាយុ៦០ឆ្នាំហើយ កើតនៅឆ្នាំឆ្លូវ ហើយមានស្រុកកំណើតនៅក្រវ៉ាន់ ស្រះស្រង់ ខេត្តសៀមរាប។ គាត់មានបងប្អូនច្រើននាក់ណាស់រហូតដល់១៣នាក់ ហើយគាត់ជាកូនបងគេបង្អស់ ហើយសព្វថ្ងៃនៅរស់តែ៧នាក់ទេដោយសារបាត់បង់ជីវិតក្នុងសម័យប៉ុល ពត។*

ក៖ បាទជាដំបូងខ្ញុំសូមថ្លែងអំណរគុណដល់អ៊ុំដែលបានឲ្យខ្ញុំសម្ភាសន៍ពីប្រវិត្តរបស់
អ៊ុំ ហើយការសម្ភាសន៍ណឹងត្រូវបានរៀបចំដោយសាកលវិទ្យាល័យមួយដែលមានឈ្មោះថាព្រីហាំយ៉ង់ដែលនៅឯសហរដ្ឋអាមេរិក។ បាទ គោលបំណងរបស់សាកល
វិទ្យាល័យគឺចង់សម្ភាសន៍ប្រវិត្តប្រជាជនខ្មែរ ដើម្បីរក្សារទុកប្រវិត្តប្រជាជនខ្មែរដើម្បីឲ្យ
កូនចៅជំនាន់ក្រោយរបស់អ៊ុំអាចស្គាល់ពីប្រវិត្តរបស់ជីដូនជីតាហើយរៀនអំពីប្រវិត្តរបស់ពួកគាត់ណាអ៊ុំ បាទហើយចឹងនៅពេលដែលខ្ញុំសម្ភាសន៍អ៊ុំចប់ ខ្ញុំនឹងដាក់ការសម្ភាសន៏របស់អ៊ុំណឹងនៅក្នុងវេបសាយរបស់សាលាដែលមានឈ្មោះថា [www.cambodianoralhistory.byu.edu](http://www.cambodianoralhistory.byu.edu) ណាអ៊ុំ ចឹងតើអ៊ុំយល់ព្រមឲ្យខ្ញុំដាក់
សម្ភាសន៍របស់អ៊ុំចូលទៅក្នុងវេបសាយរបស់សាលាទេអ៊ុំ?
ខ៖ មានអីដាក់ទៅ។

ក៖ បាទសម្រាប់ថ្ងៃខែដែលខ្ញុំសម្ភាសន៍អ៊ុំនេះគឺ នៅថ្ងៃទី១០ ខែមករា ឆ្នាំ២០២១ ហើយការសម្ភាសន៍នេះត្រូវបានធ្វើឡើងនៅភូមិភ្នំក្រោម ឃុំចុងឃ្នៀស ក្រុងសៀមរាប ខេត្តសៀមរាបណាអ៊ុំណា ហើយខ្ញុំជាអ្នកសម្ភាសន៍ឈ្មោះ ហេង សុវណ្ណនរិន្ទ
អញ្ចឹងខ្ញុំចង់សួរថាតើអ៊ុំមានឈ្មោះពេញឈ្មោះអ្វីដែរអ៊ុំ?

ខ៖ ខ្ញុំឈ្មោះអ៊ុច គង់។

ក៖ អ៊ុច គង់?

ខ៖ ចាស។

ក៖ បាទ ចុះអ៊ុំមានឈ្មោះហៅក្រៅទេអ៊ុំ?

ខ៖ អត់ទេ។

ក៖ ចុះមកដល់ឆ្នាំណឹងអ៊ុំមានអាយុប៉ុន្មានហើយអ៊ុំ?

ខ៖ អាយុ៦០ហើយ។

ក៖ ៦០ឆ្នាំគត់?

ខ៖ ចាស។

ក៖ ចុះអ៊ុំចាំថ្ងៃខែឆ្នាំកំណើតអ៊ុំបានទេអ៊ុំ?

ខ៖ ខ្ញុំអត់ចាំទេ អត់ចាំទេខ្ញុំចាំតែឆ្នាំ។

ក៖ បាទឆ្នាំណាដែរអ៊ុំ?

ខ៖ ខ្ញុំឆ្នាំខ្មែរឆ្នាំឆ្លូវ។

ក៖ អរ ឆ្នាំឆ្លូវ?

ខ៖ ចាស។

ក៖ តែឆ្នាំបារាំងអត់ចាំទេ?

ខ៖ អត់ចាំទេ ខ្ញុំអត់ចេះអក្សរផងកើតជំនាន់ ដូចថាជំនាន់លន់ នល់ប៉ុន្តែវាកើតឆ្នាំណាខ្ញុំអត់ដឹង ហើយដល់ពេលជំនាន់លន់ នល់រួចទៅមិនប៉ុល ពត។

ក៖ បាទអ៊ុំ។

ខ៖ ប៉ុល ពតណឹងមានបានរៀនឯណាខ្ញុំកំពុងតែពេញដូចថាយើងពេញចូលសាលា
សង្គ្រាមក្តឹង សង្គ្រាមមកគិតតែពីរត់ក្រាបតាមដុបតាមព្រៃ ឲ្យតែចាប់ថ្ងៃម៉ោង៣ ម៉ោង៤ហើយ ឪពុកម្តាយខ្ញុំថាដាំបាយកូនដាំបាយខ្លាចកប៉ាល់វាទម្លាក់គ្រាប់ចូលតែក្នុងត្រង់សេមិនដែលឃើញពន្លឺថ្ងៃទេខ្លាចណាស់ ហើយអូខ្ញុំកម្សត់ណាស់ពិបាកណាស់ ហើយដល់ពេលជម្លៀស ជម្លៀសទៅនៅស្រុកគេឆ្ងាយទៅក៏គ្មានឡានមានម៉ូតូអីជិះតែដើជិះរទេះគោណឹងណា រទេះគោទៅទម្រាំដល់ស្រុកនោះឡើងយប់ ប៉ះត្រង់ណាសឹងតែលក់លើរទេះគោណឹងទៀតខ្ញុំដើរទៅ ទៅរកឪពុកម្តាយខ្ញុំដែលនៅកន្លែងកណ្តាលព្រៃដែលគេឲ្យយាមអង្ករយាម ប៉ុល ពតនោះគេឲ្យយាមស្រូវ គេឲ្យយាមស្រូវទាំងជង្រុកប៉ុន្តែគេអត់ឲ្យយើងហូបបានទេ ឪពុកុម្តាយខ្ញុំត្រង់ណាស់ហើយស្រូវទាំងជង្រុកហើយ គេឲ្យហូបបបរហូបបបរ នាំប្តីប្រពន្ធហូបបបរខ្លាចគេមកឃើញគេយកទៅវាយចោល ខ្លាចណាស់អាខ្លះគេថាអ៊ុំម៉េចក៏មិនលួចដាំបាយហូបទៅ ទេក្មួយអើយមិនហា៊ានទេខ្លាចគេ ហើយបានឆ្លងពីនោះមក ឆ្លងពីនោះមកដើរនៅគេឲ្យនៅតែពាសខ្ញុំដើរចល័តផុតពីនោះមកចល័ត ចល័តមិនដែលមានស្បែកជើងពាក់ទេ ដើរបាតជើងទទេដល់ក្រឡាញ់ដល់ សរស្តម ពួកឯណោះគេឲ្យស៊ីបានស្រូវវារ ក៏រាគអាចម៍ រាគអាចម៍ម្នាក់ៗរត់ទៅជុះ មិនហ៊ាន មិនហ៊ានប្រាប់គេថាយើងរាគអាចម៍រាគអីទេ ហើយចល័តទៅគេឲ្យដើរលើកអាចម៍ គេឲ្យលើកអាចម៍តាមដុបដែលគេជុះនៅដុបលើកអាចម៍ដាក់ថាក្អួតអើយខ្ញុំក្អួត អាខ្លះសែងទៅខ្ញុំអត់ហា៊នសែងនិងគេទេ ខ្ញុំយកអាប៉ែលយើងណឹង អាចម៍វាស្អុយមិនហ៊ានលាន់មាត់លាន់ករទេ ក្តោបមុខក្តោបមាត់ខ្ពើម មានស្អីធំជាងអាចម៍អាខ្លះដង្កូវ ដល់ផុតពីនោះទៀតមក មកនៅយើងភូមិព្នៅយើងសំបួរយើងស្គាល់ដែរ នៅភូមិនសំបួរណឹងបានឲ្យមកចល័តនេះនិងភ្នំក្រោមណឹងអាទំនប់យើងត្រង់ណេះ អាទំនប់ណឹងពួកខ្ញុំលើកតើ អាទំនប់ពីខាងជើងភ្នំខ្ញុំតើ លើក សែង គេជីកគេឲ្យជីកអន្លុងខ្ញុំអាយុ១៧ឆ្នាំ ម៉ែត្រគីបគេឲ្យជីកខ្ញុំរែកអត់រួច រួចម៉ែត្រគីបនិងគេទេ ជីកអត់បានហត់ពេក។

ក៖ ចឹងគេឲ្យហូបបាយដែរ?

ខ៖ បាយ បបរ បបរវាល់ចែកគ្នាអាចានស្រាកនេះ លូង ទឹកលូងៗដួសផើយៗ បើគេដូចថាគេស្រលាញ់រាងស្រលាញ់យើងតិចផង គេចូកអាក្រោមបើរាងស្អប់យើងផើយតែអាលើកមមិនទឹក ទៅដល់ពេលនេះទៅដល់ពេលគេឲ្យមកចល័តនេះជួបជុំគ្នាហ្វូងស្អីទេ គេហៅចាស់ៗណា ចាស់ៗអាយុ៤០អី គេហៅពួកកងចល័ត ភ្លេចបាត់ហើយខ្ញុំអត់ចាំបាន។

ក៖ កងចល័ត?

ខ៖ អត់កងចល័តទេគេហៅស្អី។

ក៖ ឈ្លប?

ខ៖ មិនមែនឈ្លបទេ អូភ្លេចបាត់ទៅហើយខ្ញុំភ្លេច ឲ្យមកចាប់ដៃគ្នាអ្នកត្រពាំងជើងឯណេះ គេថាប្រុសទទេខាងណេះយើងស្រីៗមានចាស់មានក្មេងយើងខាងណេះណាអាពេលខាងណោះ គេដូចថាពួកអ្នកទោសចុះ ដូចចាត់ទុកថាពួកអ្នកទោសបើសព្វថ្ងៃថាគេអ្នកទោស យប់ឡើងក៏មូសមិនដែលមានអីដេកទេអាមុងក្រណាត់យើងអាក្រណាត់ប្រឌឹបយើងដេរធ្វើមុងខ្ញុំហៅតែមុងចំហុុយ ដូចចូលក្នុងមុងដូចចំហុយចឹង នែថាពួកនេះមានមុងអីដេក អញមានមុងអញអត់ដេកទេអត់ចូលដេកមុងចំហុយទេ មីមួយពួកម៉ាក់ខ្ញុំថា មុងចំហុយអីអើចុះង៉ែងមិិនមើលដូចយើងចំហុយត្រីនោះខ្ញុំថាចឹងឯងដេកនិងដី ដេកទៅដល់ពេលភ្លៀងមកក្មួយអើយ ចងអង្រឹងរោងចេះមក វារលើងណឹងទៅក៏មានកន្ទេលមួយដេកលើកន្ទេលនោះឯងចល័ត ឪពុកម្តាយខ្ញុំ២ ៣ថ្ងៃ មានអ្នកណាគេទៅផ្ទះចេះផ្ញើដូចជានំអីមកឲ្យកូនហូបណា មកដល់ក៏ចែកគ្នាហូបតែមិនឲ្យគេឃើញទេខ្លាចគេយកទៅវាយចោល មិនហ៊ានឲ្យឃើញទេ បាយពេលយប់ឡើងបាយហូបបាយមិនទាន់ខ្ញុំថា ខ្ញុំអត់ស្រួលខ្លួនទេពេទ្យ ខ្ញុំសុំអាថ្នាំត្រជាក់យើងគេថាចង់ត្រជាក់នោះទឹកស្រះ គេថាឲ្យខ្ញុំចឹងឯង ខ្ញុំគ្រុនខ្ញុំចង់លេបឲ្យត្រជាក់ខ្លួនថាបើចង់ត្រជាក់ងូតទឹកត្រពាំងជើងគ្រោះ ត្រពាំងជើងគ្រោះ ខ្ញុំអត់ហ៊ាននិយាយនិងគេទេក៏ដើរមកវិញគេអត់ឲ្យថ្នាំទេ ដើរមកវិញមករែកដីវិញកណ្តាលយប់ កម្សត់ណាស់ដល់រែកដីរួចទៅ ចប់ពីណឹងមិនដឹងទៅផ្ទះម៉េចយូរឆ្នាំដែរគិតមើល៣០ឆ្នាំជាងហើយ ពេលវៀតណាមគេចូលមកនេះចូលមកខ្ញុំតំបន់ចាស់ ខ្ញុំខាងតំបន់ចាស់ដល់ពេលវៀតណាមចូលមកគេអ្នកប្រធានៗគេរត់អស់ដល់ពេលខ្ញុំម៉ែឪ ឪពុកម្តាយខ្ញុំនេះអ្នកស្លូតត្រង់មិនបានធ្វើប្រធានក៏មិនបានធ្វើស្អីគេទេប្រជាជនសុទ្ធសាធ ខ្វាវគេលីមករកកាប់ក្រុមគ្រួសារខ្ញុំណា ប៉ុន្តែដោយសារយើងមិនបានធ្វើបាបគេ ថាមកដល់ឃើញគេហ៊ុំផ្ទះជិតអស់ ឪខ្ញុំ នែគាត់អ្នកធម៌អាគាត់អ្នកសីល ទៅភ្ជួរស្រែក៏សូត្រធម៌ អីសូត្រធម៌ គាត់សូត្រតែធម៌គេថាតានេះធ្វើអីគេថាតែឪខ្ញុំឆ្កួត គាត់សូត្រតែធម៌ដល់ពេលយើងធ្វើល្អចុះ ដូចថាភ្គាក់កាំបិតអីណា ធ្លាក់ពីដៃអស់រលីងគេទៅវិញអស់មានបាននេះឯណា យើងក៏រត់មកស្រុកយើងវិញ ស្រុកខ្ញុំនៅក្រវ៉ាន់ ស្គាល់ទេក្រវ៉ាន់ស្រះស្រង់។

ក៖ បាទ។

ខ៖ ខ្ញុំនៅឯណោះឯង។

ក៖ ស្រុកកំណើតអ៊ុំនៅនឹងមែនអ៊ុំ?

ខ៖ ចាសនៅនោះឯង ដល់ពេលខ្ញុំរត់មកនៅស្រុកវិញ មានធ្វើអារទេះឈើឪខ្ញុំគាត់ជាងគត់ចេះធ្វើឥវ៉ាន់លក់ឲ្យភ្ញៀវណា ពីដើមស្រុកខ្ញុំនៅឯណោះធ្វើតែឥវ៉ាន់លក់ឲ្យភ្ញៀវ ពីសង្គមមិញគេធ្វើកាំបិតធ្វើអីលក់ឲ្យភ្ញៀវ លក់មួយ៧០កាលនោះ

ក៖ គាត់ធ្វើរទេះអីនាំកូនអូសបងប្អូនខ្ញុំច្រើនណាស់ បងប្អូនខ្ញុំឡើង១៣នាក់ បងប្អូនខ្ញុំច្រើនដល់ពេលយើងមកនៅស្រុកទៅ យើងមកនៅស្រុកវិញអត់មានមុខរបររកអីមានតែច្រូតស្បូវ ច្រូតស្បូវទូលទាំងហ្វូងនៅកន្លែងខ្មោចងាប់ច្រើន គេថាតំបន់៤នោះ ប៉ុសលេង៥នោះតាំងពីណឹងឯងទូលទៅ ដឹករទេះទៅ សុទ្ធតែឆ្អឹងខ្មោចអណ្តូងលូចេះឯង គរ ខ្ញុំគ្រាន់តែឃើញឆ្អឹងខ្មោចច្រើន រាប់ពាន់ណាឃើញតែឆ្អឹងខ្មោចពេញគរ។

ក៖ ដាក់ក្នុងអណ្តូងទឹកណឹងម៉ង?

ខ៖ គេដាក់ក្នុងអណ្តូងរួចទៅគេកាយពីអណ្តូងមកវិញមកដាកលើ ឆ្អឹងខ្មោចណឹងច្រើនមែនទែន ទៅអណ្តូងនោះក៏ឆ្អឹង ទៅអណ្តូងនោះក៏ឆ្អឹងចុះខ្ញុំខ្លាចខ្មោចផង ខ្លាចខ្មោចផងខ្ញុំមានប្អូនប្រុស១ ខ្ញុំុមួយ មីទី១ មីនោះទី២ ទី៣ អាប្រុសមួយនោះឯងហៅប្អូនខ្ញុំ នែអាអូនអើយមកនេះខ្ញុំថាវើយមកនេះមកអាអូន មកនេះមកវាបររទេះចេះបរទេះខ្ញុំអត់េចះ ថាអូនមកនេះ ថាម៉េច ចង្អុលថាឆ្អឹងខ្មោចក៏វា កុំឲ្យទៅឯណាឈរជាមួយបងហើយបងខ្លាច ច្រូតស្បូវណឹងទម្រាំបានមួយថ្ងៃបានមួយរទេះណឹង ដឹកទៅស្រុកវិញទៅដល់ក្រងលក់ ក្រងអង្គុយក្រងប៉ះណាធ្លាក់ដៃងុយដេកអត់មានភ្លើងមានអីអុជចង្កៀនផ្លុង ចន្លុះអត់មានចង្កៀនទេចន្លុះអុជ រកស៊ីចិញ្ចឹមបងប្អូន ដល់េពលចប់ពីនោះហើយ ឆ្នាំប៉ុន្មានឆ្នាំ៧៩ ៨០គត់ ៨៣ឡើងខ្ញុំមានគ្រួសារ ម៉ែឪអីយកគ្រួសាររៀបការ រៀបការបានកូន៣ បានកូន៣ ប្តីខ្ញុំអីបើសព្វថ្ងៃគេហៅសព្វថ្ងៃគេហៅ រាល់ថ្ងៃនោះណា សន្តិសុខភូមិកាលនោះគេហៅសេណាជន ប្តីខ្ញុំធ្វើសេណាជន គេនោះគេប្រើគេប្រើប្តីខ្ញុំទៀត គេប្រើ ប្រើឲ្យទៅ ទៅយាមកាមគេទៅធ្វើក៣ ទៅឲ្យយាមកាមទៅពេលយប់ឡើងគេឲ្យទៅ យប់ឡើងគេឲ្យទៅ ថ្ងៃឡើងរកស៊ីអត់បានទេ រកស៊ីអត់បានទេគេប្រើខ្លាំងណាស់ ដល់ពេលគេចាប់ទាហាន គេចាប់ប្តីខ្ញុំទៅធ្វើទាហាន នេះម៉ោងពេលនេះឯងទៅឪក្មេកខ្ញុំថា ខ្ញុំថាឪអើយនែអត់ឃើញប្តីខ្ញុំមកទេថា ទៅលឺគេខ្សឹបខ្សៀវគ្នាថានោះគេចាប់ដាក់ក្នុងសាលារៀននោះដូចយើងដាក់គុកចឹងណា ហើយគេចាប់ប្តីខ្ញុំទៅធ្វើទាហាន ដល់ខ្ញុំលឺគេចាប់ប្តីធ្វើទាហានក៏យំបណ្តយខ្ញុំណា យីទៅជួបមុខប្តីក៏មិនឃើញគេដាក់ដូចយើងចាក់សោរសាលារៀនគេថាសោរអស់រលីង ចាក់សោរជិតអស់ ប្រពន្ធៗក៏ឈរមើលភ្នែកម៉ក់ៗមិនហ៊ានថាឲ្យគេទេ ដល់ពេលនេះទៅគេបញ្ជូនប្តីខ្ញុំនោះមកនែភូមិភាគស្អីត្រាំនាគនោះ យកទៅដាក់គុកនោះឯងទៀត គេចាប់យើងធ្វើទាហានហើយគេដាក់គុកទៀត ដាក់គុកខ្ញុំក៏កូនតូចមានមកអីរួចក៏ម៉ែខ្ញុំកាលនោះមែ៉ខ្ញុំនៅរស់ គាត់ថាដាំបាយនែ ប្អូនខ្ញុំមួយ ប្អូនបង្កើតមួយប្តីមួយដាំបាយឲ្យពួកអានោះស៊ីទៅហងមើលទៅមានអីស៊ី ក៏ខ្ញុំថាម៉ែឯងដាំទៅខ្ញុំមិនបានដាំទេ ម៉ែលឺតែចុះឯងដាំបាយវិចមួយកញ្ចប់ធ្វើមើលតែកូននៅក្នុង ដូចក្នុងលូ ដូចក្នុង ដូចយើងដាក់គុកយើងណាក្រែយើងរត់ណាក្រែងយើងរត់ ចាប់ទៅធ្វើទាហានណា ព្រោះអីទាហានទៅ ហ៊ានតែចេញទៅភឺងដាច់ជើងត្រឹមនេះទៅ តែហា៊នចេះទៅគឺទឺងដាច់ជើងទៅអាណាមិនខ្លាចដល់ពេលនេះទៅឪក្មេកខ្ញុំថាប្រាប់កូនគាត់ថា អានាងមិនបាច់រត់តែកូនថា មិនបាច់រកទេកូនព្រោះអីវាមិនងាប់និងគ្រាប់ទេកូន ដល់េពេលនេះទៅប្តីខ្ញុំអត់រត់ទេ គេបញ្ជូនប្តីខ្ញុំមកទៅស្វាយក៏គាត់អាល័យមកផ្ទះទៅផ្ទះខ្ញុំនោះ ទៅរកប្រពន្ធកូនមកលេងមួយភ្លែតគេបញ្ជូនទៅស្វាយអស់ផុតអស់េគបញ្ជូនមកនៅភ្នំក្រោមណឹងឯង បញ្ជូនប្តីខ្ញុំមកនៅភ្នំក្រោមក៏នៅ យូរៗក៏ដល់ឥឡូវណឹងឯងចេះតែតស៊ូរកស៊ីយូរៗខ្ញុំក៏អត់លំបាកវេទនាជាមួយកូនជាមួយចៅខ្ញុំមកតាមប្តី មកតាមក៏រកស៊ីលក់ដូរតិតក់អញ្ចេះឯងនេះ។

ក៖ បាទអ៊ុំ ចុះអ៊ុំថាមានបងប្អូន១៣នាក់ណឹងប្រុសប៉ុន្មាន ស្រីប៉ុន្មានដែរអ៊ុំ?

ខ៖ ប្រុស ច្រើនតែខ្ញុំដូច ស្រី វាស្លាប់អស់ហើយ ស្រី៤នាក់ ខ្ញុំមួយស្រី៤។

ក៖ ប្រុស៩?

ខ៖ ណឹងហើយ តែវាស្លាប់អស់។

ក៖ បាទអ៊ុំ ចឹងអ៊ុំអាចជួយរៀបរាប់ប្រាប់ឈ្មោះទាំងអស់របស់អ៊ុំបានទេ ទាំងអ្នកស្លាប់ ទាំងអ្នករស់ ពីបងគេរហូតដល់ពៅគេអ៊ុំ?

ខ៖ ខ្ញុំដូចជាមិនសូវអាស្លាប់នោះមិនសូវជាចាំខ្ញុំរាប់ត្រួសៗសិនណា ខ្ញុំឈ្មោះអ៊ុច គង់
អ៊ុច គួន អ៊ុច ពង អ៊ុច ពង់ អ៊ុច ជុំ អ៊ុច ចឺត អ៊ុច ច្រះ អ៊ុច ចាន់ អ៊ុច សឿយ អ៊ុច ជា ស្លាប់នោះមិនទាន់មាន អ៊ុច សឿយ អ៊ុច កឿយ។

ក៖ ស្លាប់ទាំងពីរនាក់ណឹង?

ខ៖ ចាស ស្លាប់អស់ហើយ។

ក៖ ចឹងសព្វថ្ងៃនៅប៉ុន្មាននាក់ដែរបងប្អូនអ៊ុំ?

ខ៖ នៅរស់ខ្ញុំ១ ២ ៣ ៤ ៥ ៦ ៧នាក់នៅ៧នាក់។

ក៖ ហើយអ៊ុំជាកូនទីប៉ុន្មានដែរអ៊ុំ?

ខ៖ ខ្ញុំទីមួយ។

ក៖ កូនបងគេបង្អស់?

ខ៖ ចាស។

ក៖ ចឹងអ៊ុំអាចជួយប្រាប់បន្តិចបានទេថា ពេលវេលាពេលនៅក្មេងៗមានអនុស្សាវរីយ៍អីដែរជាមួយបងប្អូនអ៊ុំ?

ខ៖ អនុស្សាវរីយថាម៉េច អនុស្សាវរីយ៍មានអីអត់ បងប្អូនខ្ញុំអត់មានអីទេ អត់មានថាឈ្លោះប្រកែកគ្នាតិចតួចដែរប៉ុនថាអារឿងធ្វើបាបចេះអត់មានទេ ព្រោះម៉ែឪខ្ញុំគាត់ស្រលាញ់ គាត់ប្រដែរប្រដៅថាកូនកុំឈ្លោះគ្នាបានអីចែកគ្នាហូបទៅម្នាក់មួយម៉ាត់បើថារបស់អីតិចកូនកុំយកមកដល់ផ្ទះ កូនហូបឯព្រៃទៅព្រោះបងប្អូនច្រើនគាត់ថាចេះណា ខ្ញុំដូចថារបស់អីតិចតួចចេះ អាចលៃលកថាចែកបងប្អូនបានខ្ញុំយកមកចែកបងប្អូន បើថាតិចតួចខ្ញុំអត់ឲ្យយកមកទេ វាឈ្លោះគ្នាតូចៗនោះមិនសំបូរសប្បាដូចយើងឯណេះទេជំនាន់នោះៗក្រណាស់ ក្រណាស់ ហើយយើងនៅស្រុកស្រែទៀតនោះមានទីផ្សារដូចគេរាល់ថ្ងៃឯណា។

ក៖ ចុះអ៊ុំនៅខាងក្រវ៉ាន់ ស្រះស្រង់កាលណឹងម៉េចដែរអ៊ុំ? ចង់និយាយថាការរស់នៅប្រចាំថ្ងៃបច្ចុប្បន្នណឹងយ៉ងម៉េចដែរ?

ខ៖ រាល់ថ្ងៃនេះ?

ក៖ ពេលដែលអ៊ុំនៅក្មេងណា?

ខ៖ អូ! ខ្ញុំលំបាកណាស់ ខ្ញុំហត់ណាស់ ហត់និងបងប្អូនច្រើនហើយយើងមិនមានដូចគេយើងបងប្អូនច្រើនដូចដឹងស្រាប់ហើយ យើធ្វើតែចំការយើងធ្វើតែស្រែចិញ្ចឹមបងប្អូនគ្មានបានរៀនគ្មានបានសូត្រទេខ្ញុំអត់។

ក៖ អរ ចឹងអ៊ុំអត់ចេះសរសេរអក្សរទេ?

ខ៖ អត់ចេះអក្សរទេ អត់ទេ បើប្អូនៗខ្ញុំសុទ្ធតែគេរៀនចេះ បានថាខ្ញុំមិនបានរៀនមិនបានអីចេះដឹងនិងគេទេអត់បានរៀនទេ ថាធំឡើងមានប្អូន សង្គ្រាមរត់ ចេញពីស្រុកហើយស្រុកខ្ញុំ ដូចថាមិនឆ្ងាយពីទីផ្សាប៉ុន្មានទេប៉ុន្តែយើងវានៅស្រុកស្រែវាខ្លាចគ្រាប់ ពួកលន់ នល់គេបាញ់ទៅនោះ គ្រាប់ផ្លោងទៅនោះ ហើយពេលយប់ឡើងអត់ហ៊ានដេកនៅផ្ទះទេទៅដេកនិងប្រាសាទ តាមប្រាសាទបន្ទាយក្តី ប្រាសាទក្រវ៉ាន់ឲ្យតែតាមប្រាសាទរត់ចូលទាំងអស់ ខ្លាចគ្រាប់ ខ្លាចគេបាញ់គ្នា ហើយដល់ពេលមានប្រាសាទមានអីចេះអត់ហ៊ានបាញ់គ្រាប់ចូលក្នុងទេក្នុងប្រាសាទណឹងទេ ប៉ុន្តែដូចថាត្រង់សេនិងប្រាសាទចុុះ ខ្លាចគ្រាប់ណាស់។

ក៖ ចុះពេលដែលប៉ុល ពតចូលមកដំបូងណឹងគេជម្លៀសទៅណាខ្លះដែរអ៊ុំ?

ខ៖ អូ! ជម្លៀសមែ៉ឪខ្ញុំ ជម្លៀសប៉ុល ពតចូលមកគេជម្លៀសរត់ទៅនៅឆ្ងាយទៅដល់
កណ្តុរស្វាយចេកណោះ ចេញពីកណ្តុរស្វាយចេកមកទៅនៅពួក ចេញពីពួកមក មកនៅនេះ នៅម្តុំក្របីរៀលនៅនោះឯង ជម្លៀសចល័តនោះឯង ដល់មកដល់ក្របីរៀលហើយអានោះនៅនឹងនិងឯង គេចាប់ផ្តើមយកប្រុសៗទៅវាយចោល វាយអើយថ្ងៃចេះមេម៉ាយៗមានប្តី ដូចថាចំណាស់អ៊ុំចេះមានប្តីអញ្ចេះយប់ឡើងគេហៅចុះទៅហើយហៅចុះ ហៅតែប្តីចុះប្រពន្ធអត់ឲ្យចុះទេណា ចុះរួចគេចងគ្រឹបគេបោះដាក់ឡាន ហៅផ្ទះនោះទៀត ឡើងស្ងាត់មានតែមេម៉ាយទាំងអស់ភូមិណឹងគេយកទៅវាយចោលអស់ អាខ្លះមកមកយកថ្ងៃមក ដូចខុសអីចេះបុុិសុទ្ធៗមួយនោះ អត់អាវមាឌគាត់ធំដូចអាកូនឯងចឹងឯង ស កោរត្រងោលមិនដឹងជារឿងហេតុអីគេចាប់តែចំនុចយើងជំនាន់នោះឯងគេចាប់តែចំណុចយើង ឲ្យតែយើងធ្វើអីខុសតិចយើងខ្មាំង ខ្មាំងឯណាថាទៅពេលចាប់ចង់បានចេះគេជិះកង់ពីក្រោយគេវាយយើងអាកូនសោរនេះ សោរធ្វើកង់សោរនេះៗ ខ្ញុំឃើញនិងគ្រាប់ភ្នែកខ្ញុំចង់សន្លប់ ប៉ស់ប្រេះឈាម ឯងជិះកង់ឲ្យគ្នារត់មុនតែមិនរត់មិនទាន់លឿន គេជិះពីក្រោយតាសុទ្ធនោះរត់មុខ ឯងរត់ហត់ចុះមនុស្សយើងហត់រត់ ប៉ស់បែកឈាម ធ្វើបាបណាស់ជំនាន់នោះ ខ្ញុំនិយាយជំនាន់ប៉ុល ពតខ្ញុំ ខ្ញុំឆ្អែតខ្ញុំមិនដែលចង់និយាយទេប្រវិត្តប៉ុល ពត ធ្វើបាបណាស់ ហើយឲ្យគ្នាស៊ីមិនដែលស៊ីឆ្អែតទេ ប្អូនខ្ញុំយប់ឡើងក៏វាយំមែ៉ អាមួយនោះអត់និយាយច្បាស់ម៉ែស៊ីបបរ ហូបបរ ថាម៉ែខ្ញុំហូបបរវាមិនចេះថាបបរអាអរ យើងថាបបរវាមិនថាបបរវាថាអាអរ ម៉ែអាអរៗយំទល់ៗព្រឹកប្អូនខ្ញុំ វាមិនមានអីហូប ក្រ ក្រអីមានឲ្យស្រូវទាំងជង្រុកគេមិនឲ្យយើងនោះគេយកទៅណា
អស់។

ក៖ បាទអ៊ុំ ចុះនៅសម័យប៉ុល ពតណឹងអ៊ុំនៅកងនារីមែនអ៊ុំ?

ខ៖ ខ្ញុំនៅកុមារ ដូចថាកុមារ មិនទាន់នារីទេគេថាដូចកុមារ កុមារយើង។

ក៖ កុមារឈានមុខ?

ខ៖ នោះឯងនៅកុមារចឹងឯង កុមារនោះរៀនតិចៗ រៀនមិនចេះឯណាចុះរៀនឲ្យទៅកាប់ត្រធាងខែតកាប់អីនោះ គេឲ្យយើងកាប់ប៉ុនៗនេះអាយុ៤ ៥ឆ្នាំឲ្យធ្វើការអស់ ធ្វើការមានបានរៀនអីមិនបានរៀនឯណាទៅរៀនអីចេះដល់ពេលអាយុខ្ញុំ១៧ឆ្នាំ បានគេបញ្ចូលមិត្តនារី។

ក៖ ចូលមិត្តនារីចល័តបណ្តោយមែនទេអ៊ុំ?

ខ៖ ចល័តរែកដីឆ្នាំនោះម៉ែត្រគីប រែកមិនរួចប៉ុនេគេអាណិតគេជួយរែកទៅគេដាក់ដូចមួយព្រឹកចេះមួយម៉ែត្រីគីប មួយម៉ែត្រគីបទទឹងចេះទៅក្រោម។

ក៖ មួយម៉ែត្រ៤ជ្រុង ហើយជម្រៅមួយម៉ែត្រ។

ខ៖ ខ្ញុំរែកមិនរួចទេខ្ញុំ កម្លាំងខ្ញុំតិច ខ្ញុំរែកមិនរួចទេប៉ះណាបានពាក់កណ្តាល ប៉ះណាគេអាណិតគេមកជួយទៅម្នាក់តិចៗមករួចនិងគេទៅ គេថារួចនៅអត់ហ៊ាននិយាយទេពួកស្រីៗគ្នាឯងណា ប្រុសៗគេជួយថាចាំខ្ញុំជួយ ថាតែរួចៗទៅគេថាគេស្រណោះអាណិតយើង គេជួយរាល់តែថ្ងៃចុះឯង គេជួយខ្ញុំរាល់ថ្ងៃខ្ញុំរែកអត់រួចទេ។

ក៖ ចុះចំពោះអ៊ុំផ្ទាល់អារម្មណ៍អ៊ុំ ចំពោះសម័យប៉ុល ពតណឹងអ៊ុំមានអារម្មណ៍យ៉ាងម៉េចដែរអ៊ុំ?

ខ៖ មានអារម្មណ៍ថា មានអារម្មណ៍ថាខ្លាចគេខ្ញុំ មានអារម្មណ៍ថាខ្លាចគេខា្លចគេយកខ្ញុំទៅវាយចោល ខ្លាចគេយកខ្ញុំទៅវាយចោលមិនបានជួបម៉ែឪបងប្អូន ខ្លាចតែគេវាយ
ចោល។

ក៖ ចុះកាលណឹងនៅជុំគ្នាជាមួយបងប្អូនទេអ៊ុំ?

ខ៖ នៅជុំគ្នា ប៉ុនជួនកាលគេឲ្យនៅជុំទៅ ជួនកាលគេឲ្យមកផ្ទះទៅបានបានជុំ បើថាយើងទៅចល័តអត់បានជុំទេ ដេកនៅចល័តណឹងឯង ហាលមូសហាលអីដែលខ្ញុំថាហាលមុងចំហុយណឹងណាចល័តនោះចល័ត មូសអើយមូសដេកនិងដី ដេកនិងដី។

ក៖ បាទអ៊ុំ ចុះម្តាយរបស់អ៊ុំមានឈ្មោះអ្វីដែរអ៊ុំ?

ខ៖ ជុច រឹម។

ក៖ ជុច រឹម?

ខ៖ ចាស។

ក៖ ចុះគាត់មានស្រុកកំណើតនៅឯណាដែរអ៊ុំ?

ខ៖ ស្រុកនៅជាមួយគ្នា ស្រុកកំណើតនៅក្រវ៉ាន់។

ក៖ ចុះគាត់ណឹងជាមនុស្សបែបណាដែរអ៊ុំ? ជាមនុស្សស្លូត ឬក៏កាចដែរម្តាយអ៊ុំ?

ខ៖ ម្តាយខ្ញុំអត់កាចទេ អត់កាចទេធម្មតា ចាសបើឪខ្ញុំបានកាច គាត់កាចអត់មានកាចខុសកាចត្រូវណា ចាសគាត់មិនមែនកាចឡូឡា គាត់ប្រដែប្រដៅយើងឲ្យល្អប៉ុន្តែកូនចៅខ្លាច ខ្លាចគាត់គាត់មិនដែលថា គាត់អត់ចេះហូបស្រាហូបអីទេឪខ្ញុំ អត់ចេះហូបស្រាហូបអីទេ។

ក៖ ចុះឪពុករបស់អ៊ុំឈ្មោះអ្វីដែរអ៊ុំ?

ខ៖ ឈ្មោះអ៊ុច តាគាត់តាឪខ្ញុំឈ្មោះភឹង ឪខ្ញុំឈ្មោះតាអ៊ុច។

ក៖ ចឹង ភឹង អ៊ុច?

ខ៖ ចាស។

ក៖ បាទ ចុះគាត់ណឹងក៏ជាអ្នកនៅក្រវ៉ាន់ដែរ?

ខ៖ ចាស អ្នកស្រះស្រង់។

ក៖ អរអ្នកស្រះស្រង់។

ខ៖ ចាស ម៉ែខ្ញុំបាននៅក្រវ៉ាន់។

ក៖ បាទអ៊ុំ ចុះពួកគាត់ទាំងពីរនាក់ណឹងប្រកបកការងារអ្វីដែរដើម្បីចិញ្ចឹមកូនចៅដែរកាលណឹងអ៊ុំ?

ខ៖ ធ្វើស្រែ ធ្វើស្រធ្វើកាំបិត ធ្វើលក់ឲ្យភ្ញៀវណា គាត់ធ្វើគូររូបហនុមាននិងស្នែងក្របីយើងណឹងគាត់ធ្វើស្អាតណាស់ ហើយលក់ខ្ញុំចាំបាន គេឯងគេលក់១តែ៦០ទេ ដល់ពេលឪខ្ញុំនេះគាត់ថ្លៃជាងគេ៧០ មួយ៧០ដុល្លារ មិនមែនទេ៧០រៀល ៧០រៀលលុយខ្មែរយើងពីដើមណា ៧០ចាសខ្ញុំចាំបាន គាត់ធ្វើតែអានោះឯរបរនោះឯង។

ក៖ បាទអ៊ុំ ចុះអ៊ុំនៅចងចាំអ្វីខ្លះដែរទាក់ទងជាមួយឪពុកម្តាយរបស់អ៊ុំ? ដូចជាអនុស្សាវរីយ៍ដែលអ៊ុំមិនអាចបំភ្លេចបានជាមួយពួកគាត់អ៊ុំ?

ខ៖ ខ្ញុំចង់ចាំខ្លះៗដែរនឹកឃើញថាខ្ញុំទៅចល័ត ខ្ញុំទៅចល័តហើយគាត់អត់ឲ្យខ្ញុំទៅហូបបាយក្នុងក្រុមចល័តទេគាត់ថាបើបានបបរមកកូនឯង គាត់បរទេះដឹងសំណាបគេស្ទូងណាគាត់ថាកូនឯងពិបាកនែទៅញុំបបរឯណោះទេ កូនឯងយកមកញុំជាមួយឪមកគេថាចេះឪមានសម្លរក្តាម សម្លរអីណាព្រោះឯណោះរួមរាប់រយនាក់រាប់ពាន់នាក់បានម្ហូបពីណាមកឆ្ងាញ់ ទៅពេលនេះឯងទៅគាត់ពេលចាំមើលគាត់ ចាំតែមើលខ្ញុំពេលគាត់ដឹកសំណាបឲ្យគេរួចទៅគាត់ឲ្យគោស៊ីទៅគាត់ដាំស្លរ គាត់បបរដែរតែរបបគេបើកអង្ករឲ្យផ្សេងអ្នកដឹកសំណាប ដឹកណ្តាប់ ស្ទូងនោះ គាត់ដាំបាយផ្សេងទៅ ដាំបាយគាត់ម្នាក់គាត់មនុស្សចាស់គាត់មិនសូវហូបច្រើនដូចយើងទេគាត់ឲ្យខ្ញុំហូបជាមួយគាត់ណឹងឯង បានខ្ញុំនឹកឃើញថានិយាយអីពីរឿងធ្វើស្រែចំការនឹកពីឪខ្ញុំថាបានអីអត់ដែលចោលខ្ញុំទេ។

ក៖ បាទអ៊ុំ ចុះអ៊ុំនៅចាំជីដូនជីតាអ៊ុំបានទេអ៊ុំ?

ខ៖ អត់ អត់កើតទាន់ទេ តាខ្ញុំគាត់ស្លាប់មុន ហើយកាលប៉ុល ពតបែកគ្នា បែកគ្នាអត់បានប្រវិត្តស្គាល់ ស្គា់ប្រវិត្តយាយតាអីមួយទេព្រោះអីបែកគ្នារត់បែកគ្នាណៅឆ្ងាយៗពីគ្នា ឆ្ងាយៗពីគ្នាមិនដែលឃើញគ្នា ទាល់តែ៧៩មកស្រុកបានរស់បានយាយមួយ យាយខាងម៉ែខ្ញុំបានជួបមុខ បើថាយាយខាងឪខ្ញុំអត់បានជួបទេ គាត់ស្លាប់ជំនាន់ប៉ុល ពត ទៅចល័តគាត់នៅឯទំនប់ម្កាក់ឯណានោះ ខ្ញុំនៅឯណេះ កាលនោះមានអីនិងជិះរកគ្នាគេមិនឲ្យរកគ្នាឯណាអត់។

ក៖ បាទអ៊ុំ ចុះអ៊ុំស្គាល់ឈ្មោះពួកគាត់ទេអ៊ុំ?

ខ៖ តាអត់ស្គាល់ជីដូនជីតា ស្គាល់យាយខាងឪខ្ញុំឈ្មោះតាភឹងនោះឯង។

ក៖ ចុះយាយវិញ?

ខ៖ អត់ស្គាល់តាយាយទេ ឈ្មោះយាយទូច។

ក៖ យាយទូច តាភឹង ខាងពុក?

ខ៖ ចាស។

ក៖ ចុះខាងម្តាយចាំទេ?

ខ៖ ខាងម្តាយចាំ តាជុច យាយតុប។

ក៖ តាជុច យាយតុប?

ខ៖ ចាស។

ក៖ ពួកគាត់ទាំង៤នាក់ណឹងក៏ជាអ្នកនៅ?

ខ៖ នៅស្រុកកំណើតនៅយាយខ្ញុំនៅក្រវ៉ាន់នៅក្រវ៉ាន់ណឹងឯង យាយខាងម៉ែនៅក្រវ៉ាន់ណឹងឯង បើយាយខាងឪនៅស្រះស្រង់។

ក៖ ចុះឪពុុកម្តាយអ៊ុំមានធ្លាប់និយាយប្រាប់ប្រវិត្តរបស់គាត់មកអ៊ុំទេថា ពួកគាត់បានជួបគ្នាប្តីប្រពន្ធណឹងម៉េចដែរ?

ខ៖ ការ គាត់ការត្រឹមត្រូវចាស់បុរាណណា គាត់ការពេញលក្ខណៈអត់មានបានយកគ្នាមុនដូចសម័យឥឡូវទេ ចាស់ពីដើមមួយជំនាន់ក៏ដោយ បើការបានសុទ្ធទាំងអស់អត់មានប្រលូកប្រឡាក់ដូចក្មេងយើងសព្វថ្ងៃទេណា ខ្ញុំការចាស ម៉ែខ្ញុំក៏ការ គាត់ការត្រឹមត្រូវអត់មានថារត់យកគ្នាទេជំនាន់ពីដើមចាស់ពីដើម តែការបានគ្នាបរិសុទ្ធ បើសិនណាថាសែន បានគ្នាយកគ្នាណាដូចសព្វថ្ងៃ។

ក៖ ចុះស្វាមីរបស់អ៊ុំមានឈ្មោះអ្វីដែរអ៊ុំ?

ខ៖ អ៊ុន រឿម។

ក៖ អ៊ុន រឿម?

ខ៖ ចាស។

ក៖ ចុះអ៊ុំបានរៀបការជាមួយគាត់ណឹងនៅឆ្នាំណាដែរអ៊ុំ?

ខ៖ ៨៣។

ក៖ បាទ អាពាហ៍ពិពាហ៍ណឹងត្រូវបានរៀបចំឡើដោយឪពុកម្តាយ ឬក៏ចិត្តខ្លួនឯងដែរអ៊ុំ?

ខ៖ ឪពុកម្តាយគាត់បង្ខំឲ្យយក។

ក៖ ចុះអ៊ុំមានស្គាល់គ្នាម៉េចដែរជាមួយនិងប្រុស បានៗរៀនការជាមួយគ្នា?

ខ៖ នៅភូមិជាមួយគ្នា មិនបានថានិយាយ ជំនាន់ពួកខ្ញុំអត់មានថារំលងឪពុកម្តាយអត់បានទេ បើខាងប្រុសគេស្រលាញ់តែខ្ញុំអត់ដឹង អាណឹងទាន់តែម៉ែឪចូលមក ម៉ែឪថាឲ្យយកខ្ញុំយកទៅតែខ្ញុំអត់ចង់យកទេ ដូចថាខ្ញុំមានអ្នកផ្សេងចេះណា។

ក៖ ចុះអ៊ុំអត់ស្គាល់គាត់ពីមុនទេ?

ខ៖ ស្គាល់ ស្គាល់គ្នានៅភូមិជាមួយគ្នាស្គាល់ ធ្វើការជាមួយគ្នា ធ្វើការធ្វើស្រែជាមួយគ្នារាល់ថ្ងៃ។

ក៖ ប៉ុន្តែគាត់មានបានមកចែចង់អីអ៊ុំទេ?

ខ៖ អត់សោះ អត់ទេ។

ក៖ អត់មានមកនិយាយជាមួយ?

ខ៖ អត់មាននិយាយទេ។

ក៖ នាំឪពុកម្តាយទៅដណ្តឹងបណ្តោយ?

ខ៖ គេប្រាប់ឪពុកម្តាយគេមក ទាន់តែបានបានគេប្រាប់ថាគេស្រលាញ់ ទាន់តែបានការហើយបានគេប្រាប់។

ក៖ ជំនាន់ខ្ញុំកាលនោះរៀបការ អត់មានដូចសម័យសព្វថ្ងៃទេ រៀបការដូចសួរថាខាងតម្រូវភ្ញៀវបណ្តយ សួរគេសិនភ្ញៀវប៉ុន្មាន ឥឡូវថាប៉ុន្មានតុតម្រូវប៉ុន្មានតុ កាលនោះមិនទាន់មានតុទេ គ្នាមក៦០នាក់ថាអញ្ចេះណា គេថាភ្ញៀវ៦០នាក់ខ្វះខាតលើឯងចុះ អញ្ចេះណាបើលុយចំណង់ដៃខ្ញុំយក ខាងស្រីយកឪពុកម្តាយ គេគ្រាន់ថាតម្រូវភ្ញៀវនោះខ្វះខាតក៏ដោយនៅលើភ្ញៀវដែលមកហូបការណា ប៉ុន្តែក្រាលកន្ទេលទេណាតាមដុបចេកទេណា។

ក៖ បាទអ៊ុំ។

ខ៖ ការជំនាន់ខ្ញុំអស់តែ៤ពាន់ ៤ពាន់ខ្មែយើងណឹង លក់គោមួយនឹម បើឥវ៉ាន់ផ្សារអត់គិតទេណា គិតតែលុយអាអស់គោមួយនឹមណឹង ៤ពាន់ ៤ពាន់អ្នកមានគេហើយណា មានហើយមានប្រាក់ការ។

ក៖ កាលណឹងប៉ុន្មានថ្ងៃដែរអ៊ុំ?

ខ៖ ៣ថ្ងៃ។

ក៖ ៣ថ្ងៃពេញម៉ង?

ខ៖ ៣ថ្ងៃការ បុរ៉ុមបុរាណចំមានព្រាយកន្ទោង អាអូនអត់ស្គាល់ទេព្រាយកន្ទោង ធ្វើធ្មេញលីង លាក់ដីអង្កររៀប បង់នំ នំទាំង ៣ថ្ងៃមុនបង់ ធ្វើនំ៣ថ្ងៃមុន អានំក្អោះ នំខ្មី នំ
កន្ទូងកន្ត្រៃ នំស្លឹកជីអី។

ក៖ សប្បាយណាស់មើលទៅ?

ខ៖ ចាស ដូចថាក្រមុំ កម្លោះ ស្រីៗអីប្រុសស្រីអីមកជួយរកគេមកជួយ បុកអង្ករកិនស្រូវ បុកម្សៅ ធ្វើបង់នំនោះ។

ក៖ បាទអ៊ុំ ចុះអ៊ុំមករស់នៅទីនេះអស់ប៉ុន្មានឆ្នាំហើយអ៊ុំ?

ខ៖ ២០ឆ្នាំហើយដឹង ២០ហើយជាង២០ឆ្នាំហើយ។

ក៖ ចឹងមូលហេតុអីដែរបានមកនៅនេះដែរអ៊ុំ?

ខ៖ ប្តីធ្វើទាហាន មកតាមប្តី។

ក៖ ចុះអ៊ុំមានបងប្អូនណា ឬក៏សាច់ញាតិដែលរស់នៅក្រៅប្រទេសអត់ទេអ៊ុំ?

ខ៖ អត់មានទេ។

ក៖ ចុះអ៊ុំមានមិត្តភិក្តដែលស្និតស្នាលធំធាត់ជាមួយគ្នាតាំងពីក្មេងដល់ឥឡូវមានទេអ៊ុំ?

ខ៖ មានតើ។

ក៖ អ៊ុំអាចប្រាប់ឈ្មោះពួកគាត់តិចបានទេអ៊ុំ?

ខ៖ មិត្តភិក្តជំនាន់ប៉ុល ពតនោះ មាននៅរស់រាប់អានគ្នាដល់ឥឡូវមក ឈ្មោះខ្ញុំអត់ស្គាល់ភ្លេចបាត់ហើយម៉ែឪគេបាត់ ស្គាល់តែឈ្មោះវា។

ក៖ ឈ្មោះគាត់ណឹងអ៊ុំ ឈ្មោះមិត្តភិក្តណឹង។

ខ៖ ឈ្មោះគេសឿង។ឮ

ក៖ សឿង?

ខ៖ ចាស។

ក៖ តែម្នាក់ទេ?

ខ៖ ចាស។

ក៖ ចុះអ៊ុំមានអនុស្សាវរីយ៍អ្វីខ្លះដែរជាមួយគាត់ណឹង?

ខ៖ ជាមួយគាត់នោះៗ?

ក៖ បាទ។

ខ៖ ទៅចល័តជាមួយគ្នាក៏ដេកច្រៀងនិយាយរឿងតាមដុបតាមព្រៃតែ២នាក់ ដល់ពេលប្តីគេធ្វើទាហាន ប្តីខ្ញុំធ្វើទាហាន ស្គាល់តែប្តីអត់ទាន់ស្គាល់ប្រពន្ធទេណាខ្ញុំណា ដល់ពេលរាប់ឆ្នាំបានដឹងថាប្តីពួកម៉ាក់។

ក៖ ប្តីនិងប្តីពួកម៉ាក់គ្នាដែរ?

ខ៖ អត់ទេ ដូចថាប្តីវានិងខ្ញុំ ប្តីខ្ញុំធ្វើទាហានទាំងអស់គ្នាក៏ស្គាល់គ្នាចេះតែស្គាល់ធម្មតាៗ ដល់ពេលយូរៗទៅដឹងថាប្តីវានោះពួកម៉ាក់និងខ្ញុំចេះចាស ប្តីវាណឹងធ្វើទាហានជាមួយប្តីខ្ញុំដែរ ដល់ទៅយូរាប់ឆ្នាំបានដឹងថាប្តីវាពួកម៉ាក់ចាស ។

ក៖ បាទអ៊ុំ ចុះតាំងពីក្មេងដល់ពេលនេះតើអ៊ុំធ្លាប់ប្រកបការងារអ្វីខ្លះដែរដើម្បីចិញ្ចឹមជីវិត និងកូចៅដែរអ៊ុំ?

ខ៖ ខ្ញុំលក់តែអញ្ចេះឯង។

ក៖ លក់ចាប់ហ៊ួយ?

ខ៖ ចាស លក់តែតិចៗអញ្ចេះឯង។

ក៖ ចុះអ៊ុំអត់មានធ្លាប់របរប្រកបអាជីវកម្មអីទេ ដូចជាចិញ្ចឹមគោ ចិញ្ចឹមជ្រូក ចិញ្ចឹមមាន់អីធ្លាប់ទេអ៊ុំ?

ខ៖ ធ្លាប់ ពីមុនធ្លាប់តែសព្វថ្ងៃចាស់ហើយ ឈប់ចិញ្ចឹមហើយ។

ក៖ ចឹងអ៊ុំអាចប្រាប់បានទេថាពេលវេលាមួយណាក្នុងជីវិតរបស់អ៊ុំ ដែលអ៊ុំគិតថាពិបាកជាងគេដែរអ៊ុំ?

ខ៖ ពិបាក ពិបាកចិញ្ចឹមកូន ពិបាកចិញ្ចឹមកូនប្តីទៅធ្វើទាហាន ទៅរស់នៅម្នាក់ឯងកូនឈឺយប់ព្រលប់អីពិបាក ពិបាកនោះពិបាកហើយ ឥឡូវសព្វថ្ងៃឈប់ពិបាកកូនធំអស់ហើយ ពិបាករកស៊ីខ្លួុនឯងម្តង។

ក៖ ចុះពេលវេលាណាដែរអ៊ុំគិតថាដែរជាពេលវេលាអ៊ុំសប្បាយចិត្តជាងគេដែរអ៊ុំ?

ខ៖ ដូចជាមិនទាន់មាន ពេលមានដើរលេងទៅនេះទៅនោះមានសប្បាយចិត្ត សប្បាយចិត្តថា ដើរលេងស្រុកគេស្រុកឯងណា មើលឃើញទៅអីទៅពីក្មេងមិនបានដើរនឹកឃើញចាស់ទៅ ខ្ញុំចង់ដើរលេងស្រុកគេមើល ស្រុកគេ ខេត្តគេ តើខុសពីយើងម៉េចៗណា។

ក៖ ចុះតាំងពីក្មេងមកដល់ពេលនេះតើជីវិតអ៊ុំមានការផ្លាស់ប្តូរអ្វីខ្លះដែរអ៊ុំ?

ខ៖ ផ្លាស់ប្តូរពីក្មេងលំបាកណាស់ខ្ញុំណា លំបាកហត់នឿយ ដល់ពេលសព្វថ្ងៃដែលកូនធំអស់ចេះសព្វថ្ងៃដូចខ្ញុំថាវារាគ្រាន់ជាងពីមុនតិចចុះ ដូចរាងថាវាធូរជាងមុនបន្តិច កូនគេធំអស់ទៅ មិនសូវពិបាកចិញ្ចឹមកូនប៉ុន្មានណា។

ក៖ ចុះកាលពីនៅក្មេងអ៊ុំធ្លាប់មានក្តីស្រម៉ៃថាធំឡើងចង់ធ្វើអ្វីទេអ៊ុំ?

ខ៖ ដូចអត់មានការស្រម៉ៃថាចង់ធ្វើអ្វីដូចជាថាធំដឹងក្តីកាលណាមកមានតែលំបាក មានតែភ័យមានតែព្រួយ មិនដែលមានពេលសប្បាយ ម៉េចបានថាមិនមានពេលសប្បាយ ចុះសង្គ្រាម កើតមកឃើញតែសង្គ្រាមរត់គ្រាប់ក្រាប ទើប៧៩មកនេះដូចមិនសូវអី ៧៩មកស្រុកហើយ នៅលំបាកថាប្តីអត់នៅជាមួយទៀតប្តីទៅចោល លំបាក លំបាកណាស់ ដល់មកនៅជុំប្តី កូនកាន់តែធំកូនរៀន នឹកឃើញថាខ្លួនឯងអត់ចេះអក្សរឲ្យកូនខំរៀនចេះ។

ក៖ អញ្ចឹងតាំងពីក្មេងមកដល់ពេលនេះតើអ៊ុំមានការសោកស្តាយអ្វីខ្លះក្នុងជីវិតដែរអ៊ុំ?

ខ៖ សោកស្តាយថាមិនបានចេះអក្សរនិងគេខ្ញុំល្ងង់ តូចចិត្តថាខ្លួនឯងអត់បានចេះអក្សនិងគេ ព្រោះអីយើងកើតមួយឆាកជីវិតខ្ញុំអត់បានចេះអក្សរនិងគេមើលគេចេះដល់ពេលឯងល្ងង់ខ្ញុំតូចចិត្ត។

ក៖ បាទចឹងមកទាក់ទងជាមួយចំណង់ចំណូលចិត្តអ៊ុំម្តង តាំងពីក្មេងដល់សព្វថ្ងៃអ៊ុំចូលចិត្តពិសារម្ហូបណាជាងគេដែរអ៊ុំ?

ខ៖ ខ្ញុំចូលចិត្តសម្លរប្រហើរជាងគេ។

ក៖ សម្លរប្រហើរជាងគេ តែមួយមុខណឹងទេ?

ខ៖ សម្លរម្ជូរ។

ក៖ បាទអ៊ុំ ចុះអុ៊ុំជាអ្នកចូលចិត្តស្តាប់ចម្រៀងអីទេអ៊ុំកាលពីក្មេង កាលពីក្រមុំអី? ចូលចិត្តអត់ទេអ៊ុំ?

ខ៖ ចូលចិត្តតើ។

ក៖ ចូលចិត្តស្តាប់ចម្រៀងអ្នកណាដែរអ៊ុំ?

ខ៖ ស្អីៗខ្ញុំចាំមិនបានទេពីដើមមិញ ចម្រៀងយើងពីដើមៗណឹងណា សិុន ស៊ីសាមុត រស់ សេរីសុទ្ធា សម័យសព្វថ្ងៃអត់ចូលទេ។

ក៖ ចុុះអ៊ុំចេះលេងឧបករណ៍តន្ត្រីអ្វីទេអ៊ុំ?

ខ៖ អត់។

ក៖ បាទអ៊ុំ ចុះកាលពីនៅក្មេង កាលពីនៅក្រមុំណំ ពេលភ្ជុំបិណ្ឌ ចូលឆ្នាំម្តងៗធ្លាប់បានទៅលេងល្បែងប្រជាប្រិយអ្វីខ្លះដែរតាមវត្ត?

ខ៖ លេងតើ លេងនៅអង្គរ គេរាំ។

ក៖ ចុះមានលេងចោលឈូងអីអត់ទេ?

ខ៖ លេងចោលឈូងក៏លេង លេងអង្គុញក៏លេង អាលោតអន្ទាក់ អាអន្ទាក់យើងក៏លេង អាំរាំវង់ក៏រាំ លើបាកាននៅអង្គរណឹង ចូលឆ្នាំទៅលេងនៅនោះឯង។

ក៖ ចុះកាលណឹងប្រាសាទនៅស្អាតអត់ទេអ៊ុំដឹងទេ?

ខ៖ មានអី ស្អាតតើ ហើយបានលេងព្រះរយ ព្រះពាន់បានឡើងទៅដែរ នៅអង្គរណា លើបាកានឯងលើណឹងហៅលោបាកានៗ។

ក៖ លីកំពូលណឹង?

ខ៖ នោះហើយ។

ក៖ ទៅលេងនៅនឹង?

ខ៖ នោះហើយ នេះព្រះរយព្រះពាន់គេហៅព្រះរយព្រះពាន់កន្លែងធំណាស់រាំវង់អីមួយស្រលាញ់ ស្គរ ទ្រអីលេងលើនោះឯង ចុះស្រុកខ្ញុំនៅជិតនោះៗមានលំបាកអី។

ក៖ ចឹងមកដល់សព្វថ្ងៃនេះអ៊ុំមានកូន និងចៅប៉ុន្មាននាក់ដែរអ៊ុំ?

ខ៖ ៨ចៅហើយ។

ក៖ ចៅ៨ ចុះកូនប៉ុន្មាននាក់ដែរ?

ខ៖ កូនខ្ញុំ៧នាក់។

ក៖ បាទ ចឹងមកដល់ចុងបញ្ចប់នេះតើអ៊ុំមានអ្វីចង់ផ្តាំផ្ញើ ឬក៏ទូន្មានមកកាន់កូនចៅជំនាន់ក្រោយរបស់អ៊ុំទេ តើថាពួកគេគួរធ្វើជាមនុស្សបែបណា ឬក៏ធ្វើជាមនុស្សបែបណាក្នុងសង្គមដែរអ៊ុំ?

ខ៖ ខ្ញុំចង់ផ្តាំផ្ញើថាឲ្យកូនចៅជំនាន់ក្រោយនេះកុំឲ្យធ្វើដូចខ្ញុំជំនាន់មុន ដូចថាមានធ្វើអីខ្ញុំដូចអត់ចេះអក្សរចេះអីឲ្យធ្វើតាមឪពុកម្តាយ ឪពុកម្តាយទៅត្រង់ណាឲ្យកូនទៅត្រង់នោះ ឲ្យបងប្អូន ឲ្យកូនចៅធ្វើត្រាប់តាមដូចជាខ្ញុំណា ឪពុកម្តាយថាម៉េចក៏មិនដែលហ៊ានប្រកែកតមាត់ជាមួយឪពុកម្តាយទេ ចង់ឲ្យកូនចៅឲ្យតាមដូចខ្ញុំអញ្ចេះណា។

ក៖ មានអ្វីទៀតទេអ៊ុំ?

ខ៖ អត់មានអ្វីទេអស់ហើយ។

ក៖ បាទអ៊ុំ ណឹងហើយអ៊ុំសូមអរគុណដល់អ៊ុំដែលបានចំណាយពេលវេលាសម្ភាសន៍ជាមួយខ្ញុំណាអ៊ុំណា ខ្ញុំសូមជូនពរឲ្យអ៊ុំមានសុខភាពល្អ មានសំណាងល្អ និងមានសុភមង្គលក្នុងក្រុមគ្រួសារអ៊ុំណា។

ខ៖ ចាស។